K. Sárközy, poslankyňa: (2009-03-11):
A teraz k meritu tohto zákona. Pán podpredseda, už budem hovoriť k tomuto. Ja dám jednu otázku pani ministerke, na ktorú nedostanem odpoveď. A teraz už vonkoncom nie, lebo odišla pani poslankyňa Vaľová, takže si tu ani vzadu nemôžu povedať svoje výhrady, ale mňa by zaujímalo to, čo pred chvíľou tu prečítala pani poslankyňa Vaľová. Ona vedela, čo tu povie pán poslanec Brocka alebo Mikloš, už dopredu, pretože tu prečítala stanovisko ministerstva. Stanovisko vašich podriadených, pani ministerka. Stotožňujete sa s tým, alebo nie? Pretože ja si myslím, keď tu sedí minister (reakcia ministerky), minister podľa zákona, tak by mal prečítať stanovisko svojich podriadených, keď s ním súhlasí. Nemusíte sa stotožniť so mnou, ale ja sa pýtam, pani ministerka, stotožňujete sa s vládnym návrhom zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov? Stotožňujete sa so všetkým, čo je v tomto návrhu zákona? (Reakcia ministerky: Nestotožňujem sa s vami, pani poslankyňa.) Ja som sa nepýtala, či sa stotožňujete... No len preto sa pýtam, lebo neviem potom, či sa stotožňujete s tým čl. II. Pretože čl. II mení zákon o zamestnanosti. Ja som naschvál prečítala vládny návrh zákona, tu sa o zákone o zamestnanosti nič nehovorí. Tak buď máte taký úkaz pre vašich poslancov, že čl. II, ktorý nepriamo mení zákon o zamestnanosti, bude neprijatý, alebo keď bude prijatý, tak treba zmeniť hlavičku tohto zákona, pretože inak táto novela nemôže meniť zákon o zamestnanosti. Preto som sa pýtala, či sa s tým stotožňujete. Včera som už povedala, ale opakovanie je matka múdrosti, prerokovávame tento návrh zákona v skrátenom legislatívnom konaní. Okrem dvoch bodov v tomto zákone, okrem § 293 b), g) a okrem § 72h, ani jeden bod okrem týchto dvoch nereaguje na súčasnú hospodársku alebo finančnú krízu. Ale prerokovávame to v skrátenom legislatívnom konaní. Ešte ste vytiahli včera § 89 rokovacieho poriadku. Takže, pani ministerka, a ešte by som sa chcela spýtať, pretože ja som sa snažila sledovať pána premiéra, no bolo to dosť ťažké, pretože on viackrát vyzval opozíciu, aby nevyužívala hospodársku krízu na politikárčenie v Národnej rade. Dve poznámky. Národná rada je o politike a politikárčení. Ale kto tu využil a zneužil Národnú radu, bol to premiér Slovenskej republiky, ktorý sa volá Robert Fico, pretože on sem prišiel a začal hovoriť, začal zneužívať pôdu Národnej rady na politikárčenie. Ale povedal jednu vetu, ktorú som si zapamätala, po rokovaní s Asociáciou zamestnávateľských zväzov, podľa internetovej stránky vlády to rokovanie malo byť dnes, zrejme už to bolo po rokovaní, keď sem prišiel pán premiér a toto povedal, sa dohodli na tom, že sa bude meniť garančný fond: Behom dnešného poobedia sem dostanete pozmeňujúci návrh, ktorý sa bude týkať tohto návrhu zákona, ktorým bude zmenený garančný fond. Ja len suplujem jeho, nedarí sa mi to. No zatiaľ ten pozmeňujúci návrh tu nie je. A ešte sa prihlásia dvaja moji kolegovia a skončíme rozpravu. Moja otázka je: Kedy príde tento pozmeňujúci návrh, o ktorom hovoril pán premiér? To zrejme sa zvolá mimoriadna alebo nemimoriadna schôdza, kde to bude zase nám prestreté ako v balíčku zákonov, ktorým táto vláda sa pokúsi meniť dosahy hospodárskej krízy? Pretože toto povedal pán premiér, ja som si to zapísala hneď, aby som na to nezabudla, a ja ho takmer dôstojne som sa pokúsila interpretovať. Takže nedáte mi na to odpoveď, pretože nevystúpite v rozprave, ako je to už od vás zaužívané. Ale ešte jednu poznámku dovoľte, pani ministerka. Vláda prijala tento návrh zákona a rozhodla o tom, že to pôjde do Národnej rady v skrátenom legislatívnom konaní minulú stredu. Pevne verím, že na tomto sa aspoň dohodneme. Do Národnej rady to prišlo asi v piatok. Včera sme o tom začali rokovať v skrátenom legislatívnom konaní. My sme upozorňovali na tieto veci, o ktorých hovoríme aj dnes. Vy ste povedali, tento zákon je v poriadku, nie sú tam žiadne zmeny, so všetkým súhlasíte. Od stredy uplynul presne týždeň. Dnes na výbore pre sociálne veci a bývanie pani poslankyňa za vládnu stranu SMER už predkladala pozmeňujúci návrh k tomu návrhu, ktorý vláda prijala a odporučila na skrátené legislatívne konanie pre parlament, aby o tom rokoval parlament minulú stredu. Takže neprešiel týždeň a je tu už pozmeňujúci návrh k skrátenému návrhu, ktorý ste predkladali. Samozrejme, ten pozmeňujúci návrh sa týka zákona zamestnanosti, ktorý som tu ja hovorila. Čo tým chcem povedať? Takisto ako tento návrh zákona, aj ten, o ktorom budeme rozprávať alebo budeme preberať v nasledovnom bode, je nedostatočne pripravený. A o tom, aké chyby sú v tom druhom zákone, budem hovoriť pri tom druhom bode. Takže tieto poznámky som bola nútená povedať, takže predkladáte zákon v skrátenom legislatívnom konaní, ktorý okrem tých bodov nemáte kvôli čomu predkladať v skrátenom legislatívnom konaní. A ten zákon ešte predtým, aby to prišlo takmer do Národnej rady, už mení vami predloženú novelu, pretože vy ste to predkladali. A už je tu pozmeňujúci návrh. Takže toto sú stanoviská mňa a mojich kolegov, čo sa týka tohto návrhu zákona. Ďakujem pekne. (Potlesk.)